钦定古今图书集成/明伦汇编/官常典/第343卷 > 李栖筠
## 钦定古今图书集成/明伦汇编/官常典/第343卷 > 李栖筠

按《唐书》本传：“栖筠，字贞一，世为赵人。幼孤有远度，庄
重寡言，体貌轩特。喜书，多所通晓。为文章劲迅有体
要，不妄交游。族子华每称有王佐才，士多慕向。始居
汲共城山下，华固请举进士，俄擢高第，调冠氏主簿，
太守李岘视若布衣交。迁安西，封常清节度府判官。
常清被召，表摄监察御史，为行军司马。肃宗驻灵武”，
发安西兵，栖筠料精卒七千赴难。擢殿中侍御史李
岘为大夫。以三司按群臣陷贼者，表栖筠为详理判
官。推原其人所以胁污者，轻重以情，悉心助岘，故岘
爱恕之誉。一旦出吕𬤇、崔器上。三迁吏部员外郎，判
南曹。时大盗后，选簿亡舛，多伪冒，栖筠判析有条，吏
气夺，号“神明。”迁山南防御观察使。会岘去相，栖筠坐
所善，除太子中允，众不直，改河南令。李光弼守河阳，
高其才，引为行军司马兼粮料使。改绛州刺史，擢累
给事中。是时，杨绾以进士不乡举，但试辞赋浮文，非
取士之实，请置《五经》秀才科，诏群臣议。栖筠与贾至、
李廙以绾所言为是。进工部侍郎。关中旧仰郑、白二
渠溉田，而豪戚壅上游，取硙利且百所，夺农用十七。
栖筠请皆彻毁，岁得租二百万，民赖其入，魁然有宰
相望。元载忌之，出为常州刺史。岁仍旱，编人死徙踵
路，栖筠为浚渠，厮江流灌田，遂大稔。宿贼张度保阳
羡西山，累年吏讨不克，至是，发卒捕斩，支党皆尽，里
无吠狗。乃大起学校，堂上画《孝友传》示诸生为乡饮
酒礼，登歌降饮，人人知劝。以治行，进银青光禄大夫，
封赞皇县子，赐一子官，人为刻石颂德。苏州豪士方
清，因岁凶诱流殍为盗，积数万，依黟、歙间阻山自防，
东南厌苦，诏李光弼分兵讨平之。会平卢行军司马
许杲恃功擅留上元，有窥江、吴意，朝廷以创残重起
兵，即拜栖筠浙西都团练观察使图之。栖筠至，张设
武备，遣辩士厚赍金币抵杲军赏劳，使士歆爱，夺其
谋。杲惧，悉众渡江，掠楚、泗而溃。以功进兼御史大夫。
则又增学庐，表宿儒河南褚冲、吴何员等，超拜学官
为之师。身执经问义，远迩趋慕，至徒数百人。又奏“部
豪姓多徙贯京兆、河南，规脱徭科，请量产出赋，以杜
奸谋。”诏可。元载当国久，益恣横，代宗不能堪，阴引刚
鲠大臣自助，欲收纲权以黜载。会御史大夫敬括卒，
即召栖筠与河南尹张延赏，择可为大夫者。延赏先
至，遂代括。会李少良、陆珽等上书劾载阴事，诏御史
问状，延赏称疾不敢鞫，少良、珽覆得罪死。帝殊失望，
出延赏为淮南节度使，引拜栖筠为大夫。始，栖筠见
帝，敷奏明辩，不阿附，帝心善之，故制麻自中以授，朝
廷莫知也，中外竦眙。栖筠素方挺，无所屈。于是华原
尉侯莫陈怤以优补长安尉，当参台，栖筠物色其劳，
怤色动，不能对，乃自言“为徐浩、杜济、薛邕所引，非真
优也。”始，浩罢岭南节度使，以瓌货数十万饷载，而济
方为京兆，邕吏部侍郎。三人者皆载所厚，栖筠并劾
之，帝未决。会月蚀，帝问其故，栖筠曰：“月蚀修刑，今罔
上行私者，未得天若以儆陛下耶？”由是怤等皆坐贬。
故事，赐百官宴曲江，教坊倡顐杂侍，栖筠以任国风
宪，独不往，台遂以为法。帝比比欲召相，惮载辄止，然
有进用，皆密访焉，多所补助。栖筠见帝依违不断，亦
内忧愤。卒，年五十八。自为墓志，赠吏部尚书，谥曰“文
献。”栖筠喜奖善，而乐人攻己短，为天下士归重，不敢